
Text rozhodnutia
Súd: Krajský súd Žilina Spisová značka: 20S/70/2015 Identifikačné číslo súdneho spisu: 5015200260 Dátum vydania rozhodnutia: 26. 05. 2015 Meno a priezvisko sudcu, VSÚ: JUDr. Erika Čanádyová ECLI: ECLI:SK:KSZA:2015:5015200260.1 Uznesenie Krajský súd v Žiline v právnej veci žalobcu: TREMA SK s.r.o., so sídlom Kragujevská 389, 010 01 Žilina, IČO: 46 860 801, právne zastúpeného Mgr. Karolom Haťapkom, advokátom, so sídlom M. XX, XXX XX C., adresa pre doručovanie: S., proti žalovanému: Daňový úrad Banská Bystrica, pobočka Zvolen, so sídlom J. Kozáčeka 2180/38, 960 99 Zvolen, o preskúmanie zákonnosti rozhodnutia žalovaného č. 9614401/5/5482066/2014/An zo dňa 22.12.2014, takto r o z h o d o l : Súd postupuje vec Krajskému súdu v Banskej Bystrici ako miestne príslušnému súdu. o d ô v o d n e n i e : Žalobu zo dňa 20.02.2015, podanou na pošte dňa 23.02.2015, sa žalobca prostredníctvom právneho zástupcu domáhal preskúmania zákonnosti a následného zrušenia rozhodnutia Daňového úradu Banská Bystrica, pobočka Zvolen č. 9614401/5/5482066/2014/An zo dňa 22.12.2014, ktorým žalovaný oznámil žalobcovi, že dňom 20.12.2014 došlo k zániku nároku žalobcu na vrátenie nadmerného odpočtu za zdaňovacie obdobie marec 2014 vo výške 8 827,59 Eur. Podľa obsahu a povahy podania posúdil súd podanie žalobcu ako žalobu v zmysle § 249 Občianskeho súdneho poriadku (ďalej len O.s.p.) proti právoplatnému rozhodnutiu správneho orgánu a ďalej v konaní postupoval podľa ust. § 247 a nasl. O.s.p., t.j. podľa druhej hlavy piatej časti O.s.p. - rozhodovanie o žalobách proti rozhodnutiam a postupom správnych orgánov. Podľa § 246c ods. 1 prvá veta O.s.p. pre riešenie otázok, ktoré nie sú priamo upravené v tejto časti (piata časť O.s.p.), sa použijú primerane ustanovenia prvej, tretej a štvrtej časti tohto zákona. Podľa § 103 O.s.p. súd kedykoľvek za konania prihliada na to, či sú splnené podmienky, za ktorých môže konať vo veci (podmienky konania). Jednou z podmienok konania je aj miestna príslušnosť súdu. Podľa ustanovenia § 246 ods. 1 O.s.p. na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Podľa ustanovenia § 246a ods. 1 O.s.p. miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa. Podľa ustanovenia § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. Predmetom súdneho prieskumu podľa podanej žaloby je rozhodnutie žalovaného - Daňového úradu Banská Bystrica, pobočka Zvolen č. 9614401/5/5482066/2014/An zo dňa 22.12.2014, ktorým daňový úrad oznámil žalobcovi, že dňom 20.12.2014 došlo k zániku nároku žalobcu na vrátenie nadmerného odpočtu za zdaňovacie obdobie marec 2014 vo výške 8 827,59 Eur, v zmysle § 79 ods. 6 zák. č. 222/2004 Z. z. o DPH, v spojení s § 46 ods. 9 písm. c) zák. č. 563/2009 Z. z. o správe daní (daňový poriadok) a o zmene a doplnení niektorých zákonov. Z vyššie uvedených skutočností vyplýva, že v predmetnej veci je daná vecná príslušnosť krajského súdu podľa § 246 ods. 1 O. s. p.. Miestna príslušnosť Krajského súdu v Banskej Bystrici je daná podľa § 246a ods. 1 veta prvá O.s.p., nakoľko v obvode tohto súdu má sídlo žalobcom označený žalovaný - Daňový úrad Banská Bystrica, pobočka Zvolen, so sídlom J. Kozáčeka 2180/38, 960 99 Zvolen, ktorého rozhodnutie a postup sa preskúmava. Na základe týchto skutočností a citovaných zákonných ustanovení Krajský súd v Žiline postúpil vec Krajskému súdu v Banskej Bystrici ako miestne príslušnému súdu. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2015:5015200260.1 (dáta aktuálne k 13. 11. 2026). Záväzné je znenie zverejnené súdom.




